khistorydata/jeongjo-sjw-relations huggingface dataset:
정조 17년 · 목
吏曹參判徐鼎修啓言此湖西暗行御史李肇源書啓也靑山縣監任靖周以殖錢營屯約已補賑誠意所到吏民交孚愷悌之政爲一路最爲言燕歧縣監黃運祚以誠心勤賑捐廩修廨甚爲可尙爲言而兩邑守令前因道臣畢賑後論啓已蒙賞典今姑置之其餘端山郡守鄭時采平澤縣監成鼎柱保寧縣監吳正根溫陽郡守李弘源稷山縣監金在明定山縣監鄭亮采藍浦縣監曺允遂沔川郡守朴始榮洪州牧使鄭東愈禮山縣監柳烇全義縣監金思羲文義縣令洪大顯懷仁縣監卞緯鎭牙山縣監尹光心沃川郡守金宗範連山縣監申在維天安郡守李舒永成歡前察訪李挺龍利仁察訪李五鎭金井察訪姜文岳振威縣令曺允植水原判官金魯成果川縣監李祉源等繡啓臚列旣無優異之績又無顯著之疵請幷姑置之後之鼎修曰結城縣監朴尙春以糶糴則濫縮太懸量卜則陞降委下島松之作板刑具之違則論其罪負不可不照法重繩爲言新昌縣監鄭文在以自初至終賑饋不及於諸邑設粥則稀湠如水給糧則升合太少爲言扶餘縣監朴齊家以抄飢不精處事太輕營賑則人謂還穀之那移督稅則擧怨囚禁之太久以至私債徵督童民決棍專由引滿俱在難恕爲言德山縣監金直休以需米作錢散給富民雖云勸分殆同勒奪春還之絕巡捧稅之濫觴俱係難恕爲言公州判官李鍾徽以捧糴分還一不親監倉儲庫積委其出入大同米之立本歸私官復戶之預賣肥已其他昏憒鄙瑣有難盡擧爲言五邑守令之所犯俱係不法合施重勘請竝先罷後拿從之鼎修曰海美縣監申啓文以束下漸致懈弛治盜間或失當爲言不可置而不論請令該府拿問處之從之鼎修曰庇仁縣監任長源以賣鄕補賑聞來可駭爲言近以外邑之賣鄕一事飭敎何如則乃敢無難犯科至登繡啓不可以賑資補用有所參恕請罷黜敎以聞於御史旣不出道又不査問云然則道路之傳不可盡信若或眞有是事則不可以同浴而獨露有所寬恕先令該府拿問處之鼎修曰鴻山縣監金思䄷以乞丐則繼給衣食還民則給錢療氣爲言恩津縣監尹行進以饋賑之際㿻飯肉饌以豐爲主畢賑之後擊牛烹狗大宴民人爲言兩邑守令之殫誠賙賑雖似可尙而旣涉要譽大關後弊不可以繡啓之褒有所容恕請幷推考敎曰遵式賙恤何患不濟而別創無於前之擧以眩飢氓之觀瞻民雖至愚亦必至神則豈不知這擧之不出於眞箇誠心乎旣聞之後不可仍置姑先重推俾責懋實之效鼎修曰石城縣監金復光捧糴欠精房嬖招譏爲言兩條論列俱係難恕請罷黜敎以御史更爲詳陳李肇源曰金復光以獨老親病之故或有妨於臨民而其誠則果孜孜至若房嬖卽人有譏笑之謂無大段害政之事臣只以聞見論列矣敎曰聞御史言所謂房嬖之招譏非招謗之謂而渠則小心畏法聞有九十老親云爲先重推更令道臣詳探實蹟卽爲狀聞事分付○兵曹判書金文淳啓言卽見忠淸道暗行御史李肇源書啓則以爲水使李潤謙以最少之飢口得優助之賑資賙飢之政固無可疵而大抵莅閫以來無一善狀災荒孔甚而撫恤莫及於水卒賑政方張而妓樂前導於街路泛海之遊鹽商混捉而推水幾死宴客之需原犢勒推而論價不明鹽盆新設專爲利已風松發賣厚招染指島女勒屬而其夫呼冤衙奴索酒而市民受困照法重繩斷不可已矣爲辭矣其中張樂街路之事御史旣以越境仰陳筵席帥臣之毋敢越境法意何如而有此犯科極爲妄率爲先從重推考外此諸條繡衣論列極其狼藉且況風松發賣旣云染指則所當重勘而初無文書之見捉亦未出道而按査則徒憑傳聞有難往斷請分付道臣詳査狀聞後稟處從之敎曰身爲帥臣越境一事不可不査處而風落松發賣事辭朝時申飭至嚴渠非濫滑之人傳聞似過矣發賣之歇價事歇價也故人皆願買則此不必爲罪設盆煮鹽旣有廟堂知委尤非渠所犯似此諸條勿問
정조 17년 · 강
命湖西各邑虛錄穀簿嚴飭時道伯待秋釐正平薪牧場馬籍虛錄令該寺劃卽變通
정조 17년 · 목
有司堂上鄭民始金文淳沈頤之尹行任等啓言卽見忠淸道暗行御史李肇源別單則以爲各邑倉儲錯亂徒擁虛簿反閱水營等三處時留多不過千餘小或爲百餘石三處如此他邑可知宜使道臣結末云御史之請使此道臣結末有似諸仍此則事體未安而穀簿之待秋釐正乃是不可已之事請以此嚴飭道臣從之敎曰今旣仍任宜責贖愆待秋釐正後形止使之狀聞此乃爲來後民食之意爲道伯者豈敢放忽乎自本司措辭嚴飭民始等曰其一三稅已捧者爲五分之四其一分則民情願以待秋畢納從所見仰陳云矣昨年穡事兩南尤甚畿湖稍勝則兩南三稅今旣畢納而畿湖之至今遲滯已極駭然惟正之供不可輕議且今夏節過平民間決無未收之理必是戶首輩都收拒納而然有不可許施請置之從之民始等曰其一海美船艙事也船艙掘浦之弊沿海閫邑擧多如此不獨海美爲然且高北面前旣劃給該縣而旋因洪州民人之呼訢還付本邑則到今復議劃給從涉煩屑請置之從之民始等曰其一海美縣與洪州牧壤地相接兩鎭校卒左右出沒民受其苦海美縣監所兼營將之任從今革罷恐合事宜云矣當初鎭營之旣設洪州又設海美在前制置必有意義且況五營之制不可闕一則移設他邑容或可也直請革罷太涉生疏雖欲移設係是官制請待大臣登筵更爲稟處從之敎曰鎭管邑名之移此屬彼容或附陳意見焉敢以革罷爲請乎輕率甚矣當該御史從重推考民始等曰其一平薪牧馬虛錄至於四百餘匹之多而上司則按例責殖牧場民人擧懷離避之心屬之該司從長通變爲宜云矣牧場弊端所在皆然繡啓旣已登聞請令該寺從長變通從之敎曰劃卽決給後使之草記事分付該寺
정조 17년 · 강
命洪州營將李顯宅削職仍命拿問捧草供以聞牙山縣監尹光心拿處
정조 17년 · 목
御史李肇源啓言臣於歸路到新昌微聞有人覘臣行色趲程追躡云故心甚驚疑歷入再從兄弘源溫陽任所欲觀動靜少頃洪州鎭營草料五張一時竝到健校悍卒十名隨後卽至臣之再從兄招聞來由則願屛左右密言該營將昨見御史秘闕以爲結城出道御史係是假御史使之卽速捉來矣俄見入來此中勢將結縳以去云臣再從兄謂以是吾近族非假御史速令退去則鎭校窺視房中將有突入之意頭勢危怕事變難測遂卽地出道拿下盤問則以爲營將謂有御史秘關發送渠輩曰結城御史乃是假稱馬牌的是僞造速卽捉來故果爲追蹤至此云臣幷皆枷囚發關該營將使之進來翌日午後忽見牙山吏校三十餘人來到本郡謂以御史出道該縣發送渠輩執捉溫陽出道假御史以來云云臣尤不勝駭愕自念牙山出道者眞假難分或以奸民作此擧措而恐其蹤跡之綻露故散吏校乘虛脫走亦不無其慮周思處變之道莫如躬見而卞覈故臣卽其威儀疾馳前往彼御史亦其儀前來路中立馬照燭相見則果是同時奉命者矣臣責其處事之太輕率則以爲認以獨任一路按廉錯疑出道者之爲假果有此擧云旣已面看破疑各自回馬而歸營將來待故且詰且責則恇劫失措語多粧撰臣於其時若逢路次則必不免無恨危辱王靈攸曁雖免辱命而該營將之只憑關文不問虛實作此前所未有之擧者萬萬駭妄洪州營將李顯宅不可不嚴勘敢此仰遠敎曰設有眞箇假御史有出沒之擧明知其十分無疑然後始可下手況繡衣之行事體何如則信聽不當信之文跡犯此無於前之罪科者豈不萬萬駭然手爾則三處出道之眞御史也御史尹魯東則以未出道之蹤跡輕發秘關駭妄甚矣爾之能免古御史李性孝之困境者可謂不辱命以營將言之秘關自秘關審愼自審愼爲可免重罪乎該營將李顯宅爲先削職卽令該府拿來嚴問敢招捧草供以聞爾雖只請營將之罪而牙山倅之助給數十吏校略不致愼者與營將一而二然與該倅之直送稍間當該縣監尹光心亦爲拿問處之
정조 17년 · 강
命湖西道臣平薪士人李喆休實蹟採訪登聞
정조 17년 · 목
御史李肇源啓言平薪士人李喆休三年居廬仍居墓下平日多有篤行人頗傳道而臣旣未見其人則所聞有欠十分眞的不敢登聞令承下詢敢此仰達敎曰旣聞之令道臣採訪實蹟狀聞
정조 17년 · 강
陵園墓祭享器皿定年限修改仍飭限內執頉處當該官員別爲論勘
정조 17년 · 목
奉常提調徐有防啓言陵園墓所用各項器皿每於道臣春秋奉審時執頉狀聞而自戶曹籌摘修改矣及修改之後不善典守旋又入頉事體所在萬萬未安此後則戶曹修改者依法式定年限使之另加典守如或有限內執頉之弊當該陵園墓官別爲論勘之意請出擧條申飭
정조 17년 · 강
罷慶尙監司鄭大容職
정조 17년 · 목
內局提調李▣啓言御藥封進何等嚴重而春等羅蔘極爲品劣退却之數夥然今方另飭改備以納而事體誠極駭然請當該道臣罷職審藥令攸司科治從之
정조 17년 · 강
命北漢城役退定於明春
정조 17년 · 목
御營大將趙心泰啓言北漢城役三軍門一從分授地界今年內盡爲修築事兵判金文淳筵稟蒙允矣其在重保障之道固當擧行之不暇而値此潦而之節城堞修改之役恐不可完固且所入石灰亦有節晚難備之慮勢將待秋經紀而山高早寒工役八月以後不得爲之云限今年拮據措備以爲自明春始役完築之地從之
정조 17년 · 강
命御史李肇源越境周行之罪諸繡衣齊到後當處分
정조 17년 · 목
承旨李益運啓言繡衣之栍邑與沿路外不得擅行自是常典而今此御史李肇源非栍邑非沿路而迃路作行有關後弊事未前聞請推考敎曰栍邑只是三處意謂今月旬前復命矣遍踏道內不可但以越境言封書中周行云云卽指栍邑沿邑也賑政云云亦謂所過處公私賑也雖曰生疏所致偏信備局印本事目有此做錯推考輕矣然諸繡衣同然可知待其齊到當處分矣
정조 17년 · 강
罷都承旨洪明浩職重推承旨南公轍奉敎洪樂游
정조 17년 · 목
南公轍啓言史官旣係實職除非堂后假官則凡於外邑奉命傳論之行出去時下直入來後肅拜事當如例爲之又其附奏之事亦當以狀啓登聞而奉敎洪樂游昨於領相傳諭時下直及入來肅拜俱不爲之狀啓亦以書啓修呈揆以格例極涉未安請從重推考從之敎曰假注書則不敢爲之兼春秋亦當爲之而爾之只論翰林不言兼春秋者其爲昧例何異於翰林乎爾則爲先從重推考雖以知申言之兼帶者卽藝文之直學春秋之修撰則無一言申飭此雖微事其在存古例敬大臣之道不可無飭都承旨洪明浩罷職館吏重治此後申復舊規事分付
정조 17년 · 강
罷湖西御史李肇源職仍命該府嚴囚具純卽日開坐反復究問期於得情
정조 17년 · 목
湖西暗行御史李肇源啓言臣以具純逢賊之無實有所論列於別單不可不嚴覈得情如法勘斷敎以有司堂上先陳所見鄭民始金文淳沈頤之尹行任等咸曰具純之逢賊虛實自金吾査實姑未決末而今聞御史所奏則此事於渠薄物細故論斷以不孝二字而罪已不可一日自容於覆載之間而至於知世郞三字絕悖之說渠旣做出云萬萬驚痛毛骨俱疏此言旣登於繡啓則不可一刻容貸具純卽令王府設鞫嚴問爲宜雖以繡衣言之旣未捉得眞臟而直加人以二字之目已是率爾三字旣聞之後關係何如則所當卽地出道狀請按覈而今乃只以傳聞之說附諸書啓之末極爲寒心請爲先罷職敎以諸備堂各陳所見左參贊鄭昌順曰具純事臣於日前取見其文案猶在疑信今聞繡衣書啓措語及筵奏之辭道伯之査啓如彼暗行之繡啓如此可知其眞的無疑其中知世郞三字尤非有人心者所可萌心而發口者御史旣聞此言則亦當按査而旣以書啓登聞則在朝家嚴覈之道雖設鞫嚴問得實取服在所不已矣司直李文源曰具純誣陷金哥於渠猶屬細故知世郞三字萬萬絕悖不勝驚心設鞫嚴問期於得情斷不可已矣工曹判書李▣曰設鞫嚴覈斷不可已矣司直徐有防曰具純之知世郞凶悖之說誠不勝寒心設鞫嚴覈斷不可已矣訓鍊都正趙心泰司直李漢豐咸曰繡啓中論列若此究厥情節萬萬凶獰設鞫嚴問恐不可已矣敎曰見其別單渠之家行一句語渠亦有人心寧有是乎聞來不覺駭愕御史旣聞之則何可不卽出道覈實乃以過去說話如是插入於轉語間乎雖因年少未經事之致豈不念爲人爲鬼之關係乎御史事誠非矣不須更提至於知世郞云云尤豈可泛聞而來泛說於別單乎御史罷職事依爲之以具純言之可謂於渠無所不有到今兵使之就拿別無關緊以繡啓中今番白做逢賊一款許多論列者及所謂知世郞云云之渠果做作與否當盤覈於渠而鞫則過矣令該府嚴囚卽日開坐反復究問期於得情若或有其實而不卽輸款加刑取服斷不可已以此添問目取招事分付
정조 17년 · 강
以洪仁浩爲承旨前望也
정조 17년 · 강
以沈㶊之閔鍾顯爲知義禁趙心泰爲同義禁竝前望也
정조 17년 · 목
敎曰判義禁來待諸堂中呈告人與不爲入侍人許遞前望單子入之待下批牌招先參坐後謝恩御史姑勿捧傳旨使之往至禁府以其別單中所錄逐條面傳於禁堂以爲査推之地其中二字一句語不必措辭盤問渠亦人耳爲人子聞此而豈敢對供於本事究覈乎令禁府知悉○義禁府啓請罪人具純着枷杻足銷移囚南間敎曰繡啓論列雖至嚴眞臟姑未的捉杻用於死囚姑除
정조 17년 · 강
遞吏曹參議李冕膺
정조 17년 · 목
敎曰情理似然許遞
정조 17년 · 강
命大臣上來時畿伯依例陪行
정조 17년 · 목
京畿監司朴祐源以領議政蔡濟恭左議政金鍾秀上來時差員及夫馬待分付事馳啓敎曰大臣陪行不可闕如雖不直至所在處待其上來依例陪行事回諭
정조 17년 · 강
左議政金鍾秀上疏賜批
정조 17년 · 목
疏略曰史官之回草草附奏十行聖諭曠絕千古而生心承膺已矣毋論措辭對揚亦不遑急悚愓達明但有涕淚嗚呼臣之遭罹罔極雖是載籍所未有而業已蒙天地父母之恩德保有軀命矣至於赫日之照幽陰則源委來歷畢燭無餘在臣道理安敢到今更提而惡逆是何等名目也不幸近來世變無所不有遂以惡逆之名看作尋常題目加此於人旣無少難受此於人亦不甚驚此有天地生民以來莫大之變怪也惡逆之名漸輕則君臣之義漸壞其流之弊將至於國不國人不人此臣所以腐心痛骨者也故區區賤見常以爲爲人臣子一被此名則雖極孟浪極䁔昧之事已白脫已昭釋之後猶必終身自廢不齒人類然後君臣之分嚴而爲可以存天下之大防臣之誦此於前席者屢矣其心苦矣其情戚矣苟非然者以臣之受恩如天而因一橫逆敢生自阻之計則是眞犬馬之不若神明必殛而臣雖無狀寧忍爲此似此事理以殿下之明聖寧或遺燭而乃有今日之誤恩則是必臣之平日言行有足以厚誣天聽者而亦關臣命數之窮奇臣於此撫躬自悼也意別諭二百三十有三言何莫非隆渥而至於吾黨二字與風霜百變腔肚一乃之敎臣不敢知從古君臣之際有是事否乎臣奉讀未半不覺涕簌簌下嗚呼臣之平生秉執與世柄鑿臣之受知於聖明以此臣之獲罪於一世亦以此知我罪我此之謂也噫士爲知己者死雖於敵以下猶然況爲人臣而獲此於君父則其感激忘死苟有一分人心者夫孰不然而獨無奈王綱漸弛人心胥溺一世之譸張誑惑月異而歲不同百般設計必欲殺身至於昨年事而極矣餘憂尙殷後出愈巧則推注知來不待智者臣非敢畏死也所畏者死而無補於國祗以傷殿下知遇之明也雖然此特因聖敎之及而白此心於未死之前也據臣目下處義而言則猶屬餘事匹夫咫尺之守有死而已始旣虛辱恩數則終必自陷罪辟倘未蒙及早處分恐或至到頭狼狽此於公私何利焉玆敢從縣道上聞至若賤疾漸成難醫陳力就列此生無望之實狀亦未暇縷列伏乞將臣議政新命卽日還寢以存大防以全微諒批以夫所謂天下之大防云乎者其義不過是盡己之分有辭於人故曰進思盡忠聖人豈欺後人諗如卿云云經訓字句改進易退然後方可卿欲盡臣分而存大防益念進進之義毋悖經訓以答眷毗備例敦勉竝略之卽起登程肅命仍命遣史官傳諭
정조 17년 · 강
命總戎廳水原所在牙兵移屬南陽依前總帥所奏施行
정조 17년 · 목
備邊司啓言頃因前總戎使李邦一所啓有令廟堂稟處之命矣水原所在總廳壯抄三哨牙兵一哨移屬之代以仁川積城等邑軍需保換名作哨事旣有高陽牙兵減額代以長湍軍需保作哨之例此則依所請施行而把總哨官亦以軍丁所在邑差出至於水原習操時參操陽城仁川等牙兵二哨移付南陽習操事問議於諸將臣則皆以爲牙兵乃是總帥親兵本不關於防營南陽雖不設防係是總廳前營水原牙兵二哨移付於南陽前營爲宜云屯牙兵之移屬南陽蓋爲該廳之前營非因防營之新設則移屬一款不必以防營之存革有所持疑一依前總帥所奏施行之意請分付允之
정조 17년 · 강
命當該中官卽其本鄕充定訓局保軍
정조 17년 · 목
政院啓言御寶出納事體何如而諭書寶啓請之後以政事寶誤爲來傳事極駭然當該司謁令攸司科治當該中官所當重勘而本院請推之外無他可施之罰何以爲之敎曰近來中官擧行駭然査出卽其本鄕克定訓局保軍當該司謁令兵曹決棍五度○訓鍊都監啓言中官李允默渠之本卿保恩縣充定本局保軍事發關本道道臣使之知委該邑
정조 17년 · 강
命廣州軍餉戶曹貸去條先以己酉湖西貿米五千二百石劃報
정조 17년 · 목
備邊司啓言因守禦使李文源所啓廣州軍餉戶曹貸去條有令廟堂與度支長相議多少間從便區劃先充半留之命矣與戶曹判書沈頤之相議則以爲戶曹無他穀物之可以推移者只有己酉貿來之在畿湖爲二萬三千餘石自廟堂旣無從他區劃之道則勢將就此中量宜許劃云城餉之虛耗誠甚憂悶守禦使充補半留之請亦出於不得已之事則該曹形勢雖甚可悶折半留庫之數姑先以己酉湖西貿米條五千二百石劃報似合宜請以此分付該曹及該廳允之
정조 17년 · 강
有政吏曹參判徐鼎修參議李冕膺兵曹判書金文淳進
정조 17년 · 목
以沈公著爲公州判官洪秉益爲結城縣監權尙熺爲新昌縣監金箕南爲扶餘縣監成背柱爲德山縣監
정조 17년 · 목
以尹光濩爲報恩縣監沈豊之爲知事
정조 17년 · 강
命前兵使李光燮待待命拿因都事先爲上來
정조 17년 · 목
禁府都事金成鎭以罪人李光燮病勢危劇尙此遲滯馳啓敎曰許久遲滯廚傳有弊爾則先爲上來事回諭兵使則待其待命拿囚事分付該府
정조 17년 · 강
命統營所管漁條依前移屬于本邑進上蔚鰒依湖南關東例隨其土產封進
정조 17년 · 목
慶尙監司鄭大容狀啓以爲以統營條簾弊端及漁鹽船風落松事奉承備邊司關辭伏不勝惶隕震越更卽技擧知委於左右沿邑凡係爲弊之端無論臣細一一採探則右沿漁稅移屬統營之後好弊歲益層生貽害無所不至到底民情莫不怨咨實有朝久難支之慮其所矯救不容少緩而論之者或以爲還屬地方官則可以捄得其弊或以爲仍置統營而革袪謬套禁遏奸竇則民可賴安其說各異所願不同而大扺願屬各邑者衆仍置該營者寡而細究事情有所不然者前此漁稅之屬之統營者非直爲軍民之沾漑實出於營樣之漸不如古而許多償債之無以區處也令若還屬各邑使統營無所干預則關防重地實有狼狽沒樣之慮蓋聞從前各邑句檢之時責應侵徵無異於令日之統營而及其移屬統營之初民皆爲便矣禁綱漸闊奸僞百出事多新創弊日滋蔓統營移屬未滿廿載而初言令便今又有不便之言還屬年允之後安知無更屬統營之願乎臣意則與其更張而蔑效無寧仍置而去其太甚之爲愈玆敢逐條論列開錄于後至於左沿各邑雖不無小小弊端其所矯革不至甚難故自臣營一竝直斷成出節目分置營邑以爲永久遵行之道而其中稍大者一二條件拈出附錄恭竢處分一各樣海稅之以掌標憑驗旣出防奸之意且是通行之規而獨於統營創出地貼私自行用者大是科式之外海民之多歧受害營屬之百計舞弄皆由於此若論弊源此實權輿自今以後均廳所俵掌標從優劃給如或不足則量入加請至於地貼一切嚴防使不得行用而如有犯者論以贓律恐合便宜一船益條簾洋藿商等各項名色逐一錄稅之後無得更侵自是事目所載統營則不然假如靑大口立條之民夏秋之間爲捉雜魚載綱出海遇防監於東道則輒授地貼轉而入西則西道防監又授地貼至若旀魚之港口獵捉者徵出小雜魚稅本條之已納元稅者又責項船稅夏魚稅洋船條船之載魚往來者自本官謂以魚商間有勒徵一船所納多或五六稅少不下三四稅條主之白地納稅者捨奮而別立他處以爲得此補彼之計所謂防監只執其起而不頉其陳一條之利不能當三條之稅諸船弊端皆華右沿而其中巨濟熊川固城等三邑條數最多受弊最甚究其所由則莫非防監之罪而第念漁艇之去來閃忽奸僞多端如無句檢之人實無收稅之路防監固有弊而亦不可罷矣爲今之計莫如先治防監以勵日後故丙申移屬後各年防監中最爲作弊者今方往復査實分輕重嚴治而收稅等節一依均廳定式洋中漁條東西冬夏無得疊徵其餘各稅亦倣此例科外橫侵一切革罷如或犯禁則無論營邑監色施以刑配則宿弊可祛一渙條執籌獨行於巨濟者蓋緣四面環海土少民多竝奪兼竝之患比他最甚之致而每當執薵之時從中舞弄用奸漏匿之條都歸私逕許多船人達地齎糧屢日留連已多爲弊而及其執籌雖得好籌輒爲營屬之誘脅船人旣執而㹱失營屬轉賣而射利從今以後執籌一款移付地方官與統營裨將眼同擧行後卽其地塡㣛掌標而或有蹈襲奮謬作奸犯科之弊該監色刑配不能檢飭之地方官牀聞譴罷之意別立科條嚴加操切則執籌有公平之效而積弊可以永袪海民漁業可以專利一條簾十處之許屢統營廿處之劃付巨濟雖出於爲補公用而以統營言之元無一定之條逐年擇執故一條之價殆至二三百金而漁利之豐嗇年各不同出債買條之民猶患償債之不足豈有公稅之可判乎當此更張之日宜有釐正之擧無論營邑前日許屬之條簾一竝還級於海民使之通同執簾此後更有橫執勒奪之弊竝以臟律論斷之意別爲立條一海民之漁條無異於陸民之田畓其陳其起歲各不同一自移屬統營之後有起加現有陳不頉以致條多稅廣怨咨日深自今以後陳廢之條隨其民訴而摘奸許頉防監如或受賂扶抑不以實告施以刑配之律一船隻之隨破隨頉自有事目而近因松禁之申嚴新造絕無應頉船之白地徵稅職由於不得減總之致昨年査正後新破奮頉雖幸蒙減目下總縮亦云不少風落松許賣之後船盆之補破築新不爲不多而飢歲民力救死不贍或受烙而未運或始役而中止此若從便助力庶哉次第完役故或爲貸給公貨或使鄰里相助期於一齊改葺補頉塡額若或如前等棄慢於勸造又或頉錄失實漏冤相錯則守令施以重律監色亦爲科治一巨濟府處在島中漁利最厚海民生理專賴於此而利之所在人皆爭赴陸民之無船隻者間多借名冒赴執籌幸而執得則高價轉賣不幸而不得則連年混入必也冒利而後已船民因此失業稱冤多端此等奸弊摘發論報臣營以爲從重勘處之地一海民之逐利廣占誠一痼弊如聞某處有魚跡則輒起新條於奮條之前遮截魚路仍爲自現子統營願受地貼則該掌色吏不惟不塞乃反捧賂而助力受題奮條之民悶其失利來請禁斷則又復捧賂而許罷新條仍令舊條之民竝當新條之稅奮條之陳廢多由於此不可不嚴加禁斷一漁條防簾多在熊固兩邑而固城則各有定主無與奪之弊至於熊川自本官輪定船主修報統營則該營監色隨其地貼債多寡換條改主惟意所欲奸弊無異於巨濟此後則一依邑報無或自營撓改事著爲定式一統營之差送防監也例給科饌禁其討索故雖無責捧之事海民輩若逢防監則略有酬應營屬之出沒海村難保其全然無弊使該營檢飭如有犯者摘發刑配一官用魚物或有給本錢取用處或有無價本責應處鄕品下屬亦或有例捧之物雖云給價之處不無廉價厚取之患而事涉瑣屑不敢煩陳自臣營參量直斷嚴立科條永久遵行一蔚山全鰒之甘軟稱於國內而以其體小每於進上措備之時必貿於泗川巨濟等地此是濟州所產之轉貿者也其體雖大其味不佳而高峻之元價去來之雜費海民例爲策應進上事體至重雖不敢輕議而隨其土產封進自是貢獻定制且有關東湖南倣據之例此宜有變通之道而本府藿田最多於他邑而若其蒙利稍厚之處該監色從中作奸定出藿直二名各捧其稅未免疊徵此後毋或操縱加徵之意申明定式以爲永久禁革之地敎曰令日酬應甚煩而係是民事如是判下明日諸有司及曾經嶺伯人會于廟堂先爲看詳仍又講確待停當就議大臣粘連草記○備邊司啓言臣等與曾經嶺伯金華鎭鄭昌順洪檍時嶺伯趙鎭宅齊會廟堂屢次看閱其狀本仍與商確其事情則皆以爲道臣之原啓論列後錄釐弊雖似纖悉終未見其有豁然蘇捄使海民淸脫於積痼之弊蓋其源頭不離於仍屬統營依前收稅而臣等取見丁酉年若沿漁稅劃付時擧條則其時大臣諸臣以均廳事目之至嚴初則不許末乃以均廳案付外可合新設民力不及處可惜廢棄者借此名色龜勉許之海稅之劃給統營每年爲一萬兩又爲將士沾漑之資右沿漁稅劃付則朝家之軫恤統閫曲盡無餘而論以均廳事目則已不無撓毀之歎矣今者將吏之奸弊滋甚海民之受困至此未有兩便之效久貽朝廷之憂今於矯革之日若不打破其本源規規於末流之弊則安得不祛弊生弊後見其傅會穿鑿乎今以道帥臣所陳救弊諸條觀之俱是因䙉姑息無一永久可行小小諸條俱無足加損不必提論若就其稍大者論之地貼之代以掌標雖似救弊量入加請之際安知無將吏欺隱之患船稅之無得疊徵雖有定式入海收棒之時豈無將吏奸濫之習乎執籌乃是爲弊之大者而許以營裨之眼同者是豈終始無弊條簾之許屬實爲將吏容奸之資而還給海民何足爲捄弊之道乎至於船隻之借名冒占已難究覈摘發而新條之査實毀撤實是行不得之政均役事目何等詳備定制設法又何等嚴密而畢竟生弊莫可收拾則今以漁稅專屬於統營京廳不得句營道臣不得操切只使賭利之將吏抵死奔走而今乃擬之以賦律怵之以刑配以防其奸者適見其有損紀綱無補海弊若沿漁稅還付本邑則諸條痼瘼不期去而自去安用道臣帥臣章皇論啓哉道啓雖以營樣之不如古爲却顧之端而當此海民倒懸之日此些窒礙有不足恤臣等之議以爲右沿漁稅一依均廳節目依前還付各邑統營則更不得營涉方可爲十分救革之道至於左右沿邑官用魚物之廉價厚取蔚山藿稅疊徵等事道臣旣以存減革罷分成節目云此則各別嚴飭使之永久遵行更毋敢以弊端上聞於朝廷進上全鰒係是沿邑應貢之物則所產各邑自當措備何嘗使之必貿於濟州所產乎進獻事體至重而道臣之以此陳聞事極未安合施推考之典矣諸議同然以此停當後就議大臣則右議政金履素以爲右沿漁稅之劃付統閫專爲該營將士聊賴之資而渠輩多年作好積成痼瘼以至海民難支之境今者道帥臣所上捄弊諸條可知爲弊已痼下手無路故也今此會議諸臣以拔本之道有還屬之請事面圓正積弊自去蓋當初劃給非該營經用卽不過取其剩餘沾漑將吏則渠輩些少失利不須較論於通變之日亦無異議云矣允之敎曰隨其土產封進而勿拘大小旣有湖南關東釐弊之近例蔚鰒事依狀請施行道臣勿推
정조 17년 · 강
命京畿監司朴祐源令廟堂査勘
정조 17년 · 목
該監司狀啓以爲法聖倉鳳字漕船一隻去四月到交河致敗形止已爲馳啓矣乾卸下米二十二石太八石已爲上納其餘拯米六百二十二石太三十三石內水沈剩計除實米太五百七十一石分給本郡民戶等又狀啓以爲法聖倉平字漕船一隻去四月十六日到通津致敗形止已爲馳啓矣乾卸下米一百三十一石太九十二石己爲上納其餘拯米七百二十二石太三十四石內水沈剩計除實米太五百三十六石九斗零分給本府民戶等區別修成册上送該曹立敎以安往而今乃登聞乎令廟堂査問論勘
정조 17년 · 강
命罪人具純按覈問仍囚
정조 17년 · 목
義禁府啓言罪人具純原情以爲渠逢賊之狀已悉於前招中渠家果無瀋籬故半夜賊從或持燭籠或持鎗刀直入內屋打破窓戶初呼捕盜軍士再呼所任又曰知世大師在此一人若或發動則皆當殺之渠拓開後窓挾十二歲兒子出去誤陷池中又避走百餘步而諸賊亂打兩邊膝底被傷有三處傷痕其翌日未明時金▣兄弟所謂溫陽金生員及金樂洙與常漢數十人皆來慰問以此觀之逢賊明若觀火失物則鍮器衣服等物果以前日所失冒錄而錢文則一千八百兩見失的實而此是難於執贓之物故尙未捉得賊後矣金命新女上言中以爲與其父有嫌隙陥其父於不測之地爲言而再昨年九月一番言詰之後至今年二月連爲往來或與着碁或與飮酒則其無嫌怨可知豈有白地誣人於賊魁之理乎兵營裨將許私囑事則所謂兵營裨將無論韓哥與他姓皆無知面者若有與韓哥裨將相通之跡則雖萬死固無所惜而奴婢瘡痕事則奴婢初無患瘡之事而婢夫徐命業被撞於稜杖而別無傷痕婢子貴禮裳幅有被鎗之痕道啓中錄給命新姓名於校卒云者賊從之被捉出於鄰近故慮其廊屬之橫罹果爲錄給廊屬男女二十餘人俾無推捉之患矣命新名字出於賊招而就捕初非所指推此可知至於知世郞三字只聞盜賊之自稱知世大師而不知爲何樣說故呈訴之時金樂洙以諺書書知世大師四字而渠受國厚恩豈忍爲包藏凶心傳播眩惑之計乎聞此問目心胷抑塞惟願卽地滅死而已云以繍啓發問目反復推問一辭抵賴終不直招究厥情狀萬萬凶狡賦物之前後相左固已可疑而四字之故爲諺書尤極叵測不可不窮覈乃已而平問之下無以輸疑請嚴刑得情敎曰雖十招百招渠當一味發明此則事勢固然到今區別里白分辨玉石惟在於按覈姑爲仍囚以待處分
정조 17년 · 강
召見藥院提調及慶尙監司趙鎭宅于誠正閣
정조 17년 · 강
命壯勇營都提調軍官中自扈衛廳移差人以壯營久勤施行
정조 17년 · 목
壯營都提調洪樂性啓言扈衛廳旣合屬於壯勇營而都提調軍官以扈衛廳軍官移差則遷轉久勤亦當以本營久勤施行矣且軍官四人中一人則扈廳付祿軍官而在本廳時雖非久勤窠今旣同受本營傳令隨行則久勤遷轉事當一體施行從之
정조 17년 · 강
以徐鼎修爲都承旨前望也
정조 17년 · 강
以金文淳爲吏曹判書沈煥之爲參判李益運爲參議竝前望也
정조 17년 · 목
文淳煥之益運竝違召敎曰長亞堂皆是宿跰則無端違牌致煩酬應從重推考仍以前牌各別嚴飭三銓之一味自劃亦甚未安推考更卽牌招違牌勿爲呼望近日政官去就之猥煩而其勞甚於招延林下士此亦有關紀綱申牌前若不開政該房承旨難免重勘以此嚴飭
정조 17년 · 강
命內閣直提學差出直閣亦令越薦副學之窠以在京無故人差出
정조 17년 · 목
敎曰近因閣臣不備時任只有一員御製編校之役一味委置直提學之代今日政差出直閣亦令今日會圈越薦如有前望直爲越送薦狀事令內閣知悉又敎曰內閣直學差出有命而副學前望只有一人云副提學未差之代今日政除在外衆所共知實病以在京無故入差出待下批牌招察任
정조 17년 · 강
遞承旨徐鼎修以趙尙鎭代之金翰東爲承旨竝前望也仍飭尙鎭行公
정조 17년 · 목
鼎修違召敎曰違牌承旨許遞與未差之代前望單子入之待下批牌招察任○尙鎭違召敎曰已甚則亂況不持已甚乎私也非公也前吏判向筵所奏心切惡之如此則昭晣極矣一番違牌廉防足伸更卽牌招申飭行公
정조 17년 · 강
都承旨趙尙鎭上疏賜例批仍命牌招
정조 17년 · 목
疏略曰向者都憲持除旣非宿硏況是濫叨只知廉防之可畏不覺義分之至嚴自速嚴譴曾未幾何銀臺除旨爵秩如舊臣豈不欲踢蹶趨膺以伸叩謝之忱而第重臣之筵奏臺臣之疏論相繼迭發得伏見批旨下者昭晣備至恩敎鄭重雖使自爲之說無以加此終古得蒙全保之德於君父者豈復有如臣哉令若徒感恩私遲徊盤礴則重貽曲保之憂而竟不免爲薤爲粉伏乞亟許鐫削以謝人言○敎曰都承旨疏批已下更爲牌招
정조 17년 · 강
外補李益運慶州府尹趙尙鎭尙州牧使
정조 17년 · 목
政院啓言吏曹參議李益運飭敎截嚴謂有情勢終不承牌萬萬未安請從重推考敎曰情勢卽不過自做之情勢而飭敎聽若不聞萬萬駭然雖無李益運豈乏三銓乎吏曹參議李益運慶州府尹除授當日辭朝時任府尹令該曹口傳付軍職○敎曰義當踢蹶如是遲滯行都承旨趙尙鎭尙州牧使除授當日辭朝時任牧使遞付京職
정조 17년 · 강
有政吏曹判書金文淳參判沈煥之進
정조 17년 · 목
吏批啓言副提學今當差出而擬望之人乏少請承旨竝擬敎以外任竝擬○以徐邁修爲承旨徐有防爲兵曹判書李義弼爲副提學徐鼎修新通也徐鼎修爲直提學金祖淳爲直閣趙景鎭爲顯隆園令
정조 17년 · 강
仍任吏曹前參議李勉兢
정조 17년 · 목
因吏議望筒敎曰前參議李勉兢仍任牌招參政
정조 17년 · 목
以尹行元爲禮曹參議
정조 17년 · 강
命李趾采都政後卽爲調用仍飭部官擇人
정조 17년 · 목
因東部令李趾采單付望筒敎曰詞訟之任不可久矌今日政時任中差代李趾采則都政後卽爲調用事分付近來部官之擇人不若年前定式之初申飭銓曹後勿如是
정조 17년 · 강
命灣府留庫條小米一萬石限八年許貸取耗充補於結稅限滿後還付會案
정조 17년 · 목
義州前府尹趙鎭宅啓言本府田案總數爲六千餘結一年稅米爲二千四百餘石而在前本府公用專靠於債錢利殖矣乙丑蕩債之後本府一年排朔八千餘兩辦出無路自朝家就稅米中劃給一千六百五十餘石使之添補官需而餘米八百三十餘石則付之會錄故府尹權一衡廣築垌堰伊後亦多繼之者歲收租七八千石以防六千餘結之稅其後四十七年之間水道橫流土利漸縮近年所收除出會錄條一千六百餘石餘數僅爲二千餘石所謂排朔之資無路充數一千石則例以每石價二兩趁歲前先賣而一千餘石則翌年正月預散民間以四月八月高其直而收之充作八千兩排朔之用而一包之直至過五兩民之受弊岡有紀極臣待罪本府或辦穀付糶或築垌添租歲可得小米四百餘石每石四兩式折價發賣以充排朔之資則其不足爲二千四百餘兩以米計之則當爲五百餘石若不及今永革所謂預散厚徵之弊終必如前臣意則就本府留庫條小米一萬石限八年貸下使之逐年取耗五百石則充補於結稅不足數五百石則耗上加耗其數至於五千石之後原貸下萬石還付會案而剩條五千石年年取耗以爲永久補結之地則在朝家不失元數在灣民實爲大惠請下詢廟堂而處之敎以依卿所奏爲之
정조 17년 · 강
申諭左議政金鍾秀推偕來史官洪樂游
정조 17년 · 목
記事官洪樂游書啓臣敬奉聖諭馳往傳諭于左議政金鍾秀所住處則以爲卽者史官臨宣聖批諄諄十行旣以進進之義爲盡臣分之道曉臣迷感終又勉之以卽起登程肅命臣奉讀以還竊悲忱誠無素不足以一言格天無地自容爲世僇人矢心自廢豈臣之所樂爲哉莫非臣窮命所致以殿下之知臣愛臣乃獨於此猶有遺照不惟不準所請反勤敦迫之敎勢將冒僭猥之誅申窮急之呼而天地神祗臨之在上有死而已轉動無路伏地悲泣不知所達云矣臣旣伏承偕入之命姑爲仍留敎曰昨諭非急於敦迫勤之以臣分也卿亦思之昨諭近於勒乎否乎大抵義之所在卽理之所寓予所提及者爲卿參前倚衡之當理合義底說話卿乃聞此而猶浼浼不改堅執者是果於義當而於理合乎當之對爲悖合之耦爲反大臣之事君有異於小官之微諒則牽滯一隅殆若悻悻然爾征我邁者反恐有妨於卿所謂天下之大防矣且況近日日熱頗劇膈煩轉甚此時酬應一倍艱辛觀於朝紙亦必聞知今也爲卿所困將攝不以時日以勉出一事爲勞惱之端卿可謂負予之人也慨咄慨咄玆因附奏之啓申敍輪囷之萬一卿須熟究於出處之可否無至曠日事爾其更爲傳諭事回諭爾之奉命在昨午則此狀本今日始修啓稽滯甚矣爾則推考事亦爲回諭遲滯傳致責在道伯其委折令廟堂嚴飭後勿如是
정조 17년 · 강
以洪大協爲湖西按覈御史
정조 17년 · 강
命禁衛別將趙雲行拔例施賞
정조 17년 · 목
因該營諸將官射講別單敎曰別將趙雲行之小布四十矢射技極爲可嘉令該營拔例施賞後草記
정조 17년 · 강
命臺諫牌啓辭勿施
정조 17년 · 목
政院以合辭多日闕啓未肅拜人員請牌招敎曰近來臺廳長銷不但官師無聞竝與生毛之故紙不爲曬閱者不知爲幾朔所惜者官名苟欲詣臺合辭例不待牌此啓辭勿施
정조 17년 · 강
勘金吾時囚李潤彬洪章煥魚用謙
정조 17년 · 목
義禁府啓言喬桐前水使李潤彬該營屯租及耗條營由籌司則便是公穀其所勘簿固宜審愼而各項支用徒襲謬規循例添錄於軍器修補名色者揆以法意殊極痛駭杖一百收贖告身盡行追奪流三千里定配允之敎以功減一等又啓言宣傳官洪章煥標信旣出城外則只憑傳言徑先還來已極妄錯淸州程途不過三百里而屢日稽滯緩緩復命尤極痛駭杖九十收贖告身四等允之敎以功減一等又啓言金城前縣令魚用謙賣鄕一事各人誣告今旣現發自歸落空座首風憲之格外差任以致疑謗者固有矇然之罪黃腸監官之願納防役雖出於爲民除弊之意終難免違越禁令之科不可以已經勘處有所寬恕笞五十收贖解見任敎曰今此更覈之擧卽格外差任與願納防役二件事而差任之由於懲頑不由於賣鄕不啻辭直而已防役之循襲謬例雖曰爲民渠旣一一指陳於前疏後供亦可謂昭脫無餘雖非南哥鄕人者處之擧別無用意染指之狀可以知之分揀放送
정조 17년 · 강
命宣傳官吳應常充定銅雀津管領
정조 17년 · 목
兵曹啓言卽接露梁別將金重玉牒報則充軍罪人趙運永其管下銅雀津軍充定云矣敎曰近日宣傳官無非趙運永渠獨受罪不亦冤乎其時副行首亦爲充定於該鎭管領竝待大臣還朝分揀姑勿出代
정조 17년 · 목
備局啓言法聖倉漕船致敗査實狀啓今始登聞委折査問於京畿監司朴祐源處則以爲穀物拯拘之後屢度盤覈必欲得其故敗情節自致遲滯云矣究覈置法雖或審愼上聞之事宜不敢遲緩且推問得情亦非踰月之事而殆過四十餘日大是稽忽請從重推考允之
정조 17년 · 강
命嶺南殿最新道伯封啓
정조 17년 · 목
敎曰嶺伯旣命從近辭朝矣交龜日子當在貶目對啓之際新使之淬勵致察必勝於舊使勿拘過限令新道伯限滿後封啓事新伯知悉仍令廟堂分付舊伯處
정조 17년 · 강
政院以作拏院隸等出付秋曹照法嚴繩啓
정조 17년 · 목
政院啓言卽者司謁手本本院隸四五人敺打掖隸云故査問委折則院隸兩漢與掖隸朴仁甲等三人相鬨仁甲果爲被敺云萬萬驚駭院隸等爲先出付秋曹照法嚴繩常時不能檢飭之注書所當重勘而本院無可施之罰何以爲之敎曰掖隸自侮院隸直侮可謂春秋之戰勘以齊楚之失事該房知悉以渠昏劣應役之類猶難嚴束況所謂所前仕乎注書勿論
정조 17년 · 강
命該曹發緘取招干畿伯朴祐源以間
정조 17년 · 목
政院啓言左議政金鍾秀偕來史官處有旨當日卯時成貼出付畿營使於申前受納獎啓矣卽聞畿營認爲史官之方在水原誤爲發送令始覺得推還中路傳送楊州之際將致大段稽滯云大臣傳諭何等體重外營擧行尤當審愼而畿營之錯認云者萬萬疏謬京畿監司朴祐源請從重推考敎曰忍之久矣豈必爲德今番擧行亦關國綱不可推考而止其委折令該曹發緘取招以聞
정조 17년 · 강
領議政蔡濟恭上疏賜批仍命原疏封還
정조 17년 · 목
疏曰累日齋居之餘聖體欠穩湯劑連進臣適滯留營不得隨諸大臣後仰慰聖慕之無窮俯陳苦忱之如結一則憂戀一則死罪仍念臣直一孤負如天之德自投不則之坎者耳自去昨冬嚴讉以來賜環之恩非不銘鏤息黥之圖惟在自廢深居牢蟄不欲以平人自待迺殿下再生之渥去益隆摯華城留後之命忽降於䠋路祗伏之際行宮召接有若造勝密勿恩諭別是置腹臣於此安敢以唐宋以後始有之官千不近似於萬死之身爲辭遜逃遁之訃哉拭盡千行之淚强察一營之務五朔之間一味兢業或庶幾隨處圖報而惟是才力素綿神精又耗無以少紓我聖上荒歲旰食之憂畢竟罪疾自分其必無辛矣上相恩命何爲而及於此際也臣始聞鷲掉或疑虛聲良久戰慄金爽五內鳴呼孰謂以殿下之至明至睿遽看此許大錯料之命也臣嘗待罪相府五易歲矣殿下視臣以股肱心膂而臣則不能報殿下以係毫抄芒人非霧集身名日敗此殿下之所洞照也然揆地左右猶可以仰成於元輔至若元輔社稷之安危億兆之休戚都係於身有國所重孰有加於此哉念臣素楡餘景再再距地者直尺寸耳人世百事都屬忘滿有時出言發慮雖室中之人暗笑其老妄者居多況於千乘之國奄據百僚之首以應八方棼集之事務決知其無是理矣昨奉別諭下者如綍之言反復於難愼上相之義致意者不啻三焉殿下旣言其難愼則所以行之者何其與難愼反也臣於此不能無慨然失望而徐究其故則都是臣命卒之秋而然也撫躬悲歎尙何言哉雖然比皆就臣之儱侗本色老病實牀而仰陳之耳若其咫尺之守不可以轉動一步者別有在焉臣爲國願死之人不忍於垂死之日吞不復宣終作千古不暝之鬼玆敢忘其嚴畏願畢其說惟殿下惻然俯覽焉夫國之所以焉國惟義理而已義理行則其國治義理不行則其國亂此不心有識者知之凡林林䓤䓤戴天履地者孰不知其如此也鳴呼今日國家以外面言之聖明臨御方域寧諡謂之治也固宜就觀其內則義理之當行而不行者荏苒爲十有八年矣臣於己酉遷園之際奉覩我聖上所御於袖流疾成血點點紅濕嘗於古書知有血淚二字而未之目擊忍於君父之袖親見其事鳴呼天曷故焉臣固知殿下以帝王之尊躬曾閔之行而苟非至冤貫霄鬱結未伸從睫往下之水何至於眞箇成血也然而淵衷之內蟠而又蟠抑之又抑使義理不得大闡者只以或慮毫末之有關於先大王盛德也臣愚死罪竊以爲不然先大王旣以巨魁之爲警者爲殿下擧其名而諭之聖心之廓然惑悟推此而緊可仰度矣先大王之感悟旣如是丁寧則殿下之亟行天討夬雪睿誣雖質諸聖人寧有疑乎鳴呼當時諸賊之爲說爲誣若架鑿以貨利聲色構捏以馳騁弋獵則其罪固上通于天而殿下之以事屬先朝隱忍不發猶可以有說臣之幾十載腐心痛骨如不欲生者直以諸賊輩所以誣之者卽千古不忍言之事而尙未及明目張膽昭晣辨破以詔天下萬世矣殿下以不忍聞而遂不聞臣以不忍言而遂不言而天下萬世執董狐之筆者若以殿下之心與臣之心爲心赤不忍書之則此猶辛也而其奈諸賊之誣揚於凶徒昭雪之書寂然無傳則百代之後將無以憑信何哉臣每念至此中夜失聲以殿下之孝思寧有慮不及此之理乎臣自叨水城留營漢寢之衣冠密通緱嶺之笙鶴彷彿瞻依之餘每懷悽愴日前忌辰行祭之班臣亦趨參拜跪於燭影松賴之間僾然聲容肅然歎息如覩如聞臣乃飮涕自語于中曰身事先世子老而不死周旋寢園者微軀之外更有幾人親見當時之事明知貳極之冤而猶且左右顧目囁嚅爲事昨夏一疏之後遂不得更暴肝血度日如常此負先大王罔極之恩造也負我殿下再生之大德也又以負自己之一片丹心也朝暮入地以何辭奏我先大王以何語慰我先世子乎如是思量牢有所決臣若於睿誣夬雪懲討大行之前復尋官脤立於班心則是忘義理而饗富貴也殿下擢臣於上相者豈欲富貴臣而然哉必將有以使臣義理以特心義理以事君納一世於義理之궤軌也若然則臣所以事殿下者捨此大義理更於何藉手也哉至若臣之昨臘家宥以還也瀝血而疏碎首而爭在建傍觀不以爲狂且愚者幾布而臣之斷齗若心爲社稷深遠之慮也防凶徒窺覬之漸也殿下之於簡驥之事許臣以先見臣則竊恐後之人視臣之此言亦由殿下之視臣前日之言也若然則臣之先見於國家不辛甚矣何殿下視臣藐藐不少採納使臣漆室之憂無時而可弛也臣於再昨附奏所稱區區秉執者卽此兩箇義理也王庶幾行之臣日望之第以近日事觀之殿下之於隄防義理破壞無難天地間極惡大慦之至親切姻無不彈冠結緩充滿任藉臣之所怪者無勢而爲逆則其累至及於八九寸有勢而爲逆則國典收司之外雖三四寸及女壻娚妹之平日綱繆者不特不以爲累縻以好爵猶恐不及天下之逆一也國家之所以懲之者若有所厚薄於其間者其故何也此莫非殿下於大義理關頭終有所持難不欲夬施典刑故隨事隨處隄防之日就陵夷至於如此此實忠臣志士痛哭流涕處也古之人以言不用而不去爲人臣之大羞恥言之大且重者莫義理若也臣名以大官以上所云兩箇大義理進言於君父之前畢竟無一半分採用之實而今乃以陞至首席之故僥改秉執晏然承命則不但爲人臣之羞恥莫大於此其爲世道國家之害當如何哉臣之不稱之實癃病之狀猶屬第二件事推此大義理貫徹心腑見用則進不見用則抱歸泉下而已兹敢血泣構疏仰首鳴號伏乞天地父母俯賜領察遽臣新授相職以全微諒仍棌臣言使義理大明則雖死之日猶生之年心魂飛越不知死所云批以卿疏曰區區秉執卽此兩箇義理云云第一件卽不忍聞不忍言之言也去年是月二十二日之口敎和淚而沘筆吞聲而口呼結塞移時僅能獲蘇卿在前席而目覩大抵伊時一諭非欲明示本意如是然後可以永有辭於天下愚世一之猶不敢爲而爲不忍爲而爲以予之頑其可更提於今日乎卿自其後亦不敢更提亦不忍更提者其以知所未知覺所未覺而以予心爲卿心也第二件亦屬邦禁附陳恢蕩之弊未暇索意詳答嗚呼予甚無能爲而所知者天經地義所守者大網大倫無作於心不求於人興言及此惟有肝血自不禁上潮卿之聞之想赤怵然而怳然矣卿須勿侯駕屢卽日上京仍敎以此批答遣史官傳諭原疏封還
정조 17년 · 강
命左議政金鍾秀勿待命還第使畿伯卽爲狀聞
정조 17년 · 목
京畿監司朴祐源狀啓以爲卽接楊州牧使李東馨牒呈內左議政金鍾秀入來邑底待命於州獄云矣敎曰更當敦諭勿待命卽爲還第事令偕來史官傳諭還第形止使卽牀聞而以進進之意昨有下敎乃反退尋數十里外州獄不料務勝之至此良覺寒心況此酬應添一苦事去夜之轉輾明發卽承宣之所知觀於朝紙庶幾領會則此時豈可更事困惱大抵君臣之義無所逃於天地之間予不更諭須加留之意事同爲傳諭牀啓若不申前入來當該道臣及地方官當嚴勘以此分付
정조 17년 · 강
命入左相金鍾秀上疏賜批
정조 17년 · 목
敎曰左相疏到院於州獄待命時而格例所在聞已還送其封發則似在待命前其上疏取來入之○疏略曰臣疏以天下之大防爲言聖批亦以天下之大防爲敎而賤臣以其事之變者而言聖敎以其理之常者而言噫臣之所遭罹是變之大者也尙何敢妄援入臣事君2之常道以自解乎以臣之冥頑懦弱尙末辦剖心自明僅以一退字爲究竟法者已落第二層義理到今內萌饕榮之念外托盡忠之義敢生進身之計則是其處乎變而泥乎常無異行舟於大江成陸之時運車於平陸成江之日其可得乎向臣所謂存天下之大防者非係臣一身之私也實出於爲國家萬世慮則以殿下之明燭萬里必思所以扶植而開導之尙何忍驅勒束縛必令毀壞無餘而後已乎區區迷執誓在方寸有死而已變動無路嶺海鈇鉞惟是甘心而已臣本至愚極陃只有一心向上之死靡他竊自附於莫如我敬王之義而異已者之欲殺臣輒以惡迍驅之臣日夜叩心飮泣惟願速死雖幸本事顚末言者情形卽地莫逃於日月之燭破而臣則身名已衊矣大質已虧矣今雖百面洗濯萬般陶鑄終無以滌其汚而補其缺矣嗚呼生逢堯舜永斷平生是豈臣本心之所欲爲而命途奇險橫被惡名天之所廢尙誰尤哉臣今不幸垂死之年又作方命忘恩之人撫躬流涕無所逃罪雖然倘因賤臣一身之出處而毫髮有神於存天下之大防則是尙可爲報佛息之一端耶竊意聖上憐臣之以大臣而陷大僇不忍終棄留神於薰沐拂拭之政遂有此誤恩而若臣矣心自廢之義實關大防嗚呼不忍終棄上之仁也矢心自廢臣之分也始以不忍棄而收之終以矢自廢而許之則兹豈非臣主俱得上下各遂者乎抑臣往歲乞體之章雖因嚴敎中輟而至於終必許還故山不令失却本色臣之親承聖敎屢矣況今僇辱之餘癃廢之久而尙可以官職去就論乎伏乞解免臣職名重勘臣逋慢之罪使朝綱肅賤分安批以傳諭旣言之豈可更煩去就在於卿量處不在於循例敦迫卿須諒之無壞大防仍命此批答偕來史官傳諭於大臣所到處
정조 17년 · 강
施承旨徐邁修不敍之典仍命遣承旨諭左相勿待命待開門造朝
정조 17년 · 목
偕來史官洪樂游以左議政金鍾秀今方前進城外以俟鈇鉞之誅馳啓敎曰金吾或闕外則可也城外云云何其暇豫乎朝者敦諭非恐脅大臣也實牀如此又命知申書報筵敎則何以傳之有此書啓乎當該入侍承旨亟施不敍之典筵敎似未聞之而然此狀啓卽爲還下送侵夜前捧入○洪樂游牀啓以爲臣於路中伏見牀啓批旨以批旨辭意傳于左議政金鍾秀則以爲今方直入金吾門外席藁待命云矣敎曰卿旣進身金吾有面諭者勿待命待開門造朝事遣承旨傳諭與之偕入爾則先爲入來偕來承旨坐直下位承旨進去夜漏已深卽爲留門出送○承旨金翰東書啓以爲臣敬奉聖諭傳諭于左議政金鍾秀則以爲臣席藁金吾惟俟嚴誅乃蒙特遣承宣至命勿待命造朝臣不勝惶恐感泣罔知攸措旣伏承面諭之敎臣安敢不一登文陛申暴肝血乎謹當還歸旅邸乞卽召還近臣云大臣旣欲承命還歸私次臣則先爲入來
정조 17년 · 강
遞承旨李書九以沈煥之李勉兢爲承旨竝前望也
정조 17년 · 목
書九有實恙也○政院以勉兢前任榮川郡守解由未出啓敎以勿拘
정조 17년 · 강
罷京畿監司朴祐源職推刑曹判書李得臣
정조 17년 · 목
刑曹啓言京畿監司朴祐源面移以爲巳時量自政院出送有旨一封而承宣所報中只曰大臣傳諭史官洪樂游處卽爲急急傳送必趁申前回還之地云而水原楊州則初不區別而日前領議政處傳諭史官洪樂游下去之由已知之其後洪樂游入來與否及左相處傳諭史官不知爲誰某以爲洪樂游在水原更不致疑而急急傳送矣追後得見營吏謄來文蹟始知洪樂游方在楊州卽送急走推來仍以首實於政院矣惟知奉行之時急未卽往復於政院有此誤傳之擧莫非昏錯之罪傳旨內辭緣惶恐遲晚敎曰對供極爲駭然翰林洪樂游之水原往還籍或未知樂游昨在楊州修上附奏之狀本則身爲道臣其敢曰不知牀本去來乎然則誤傳自有誤傳之罪有何分疏之可論出自正卿供何若此當該道臣朴祐源施以罷職之典○承旨洪仁浩啓言緘辭粘啓自有格例而朴祐源緘辭啓目粘付於原供之上請當該刑曹堂上推考從之
정조 17년 · 강
副提學李義弼上疏賜例批
정조 17년 · 목
疏略曰向者三銓除命忽下於千萬夢想之外臣於其時適有公格所拘去就一節尤無可論而門鑰已下陳章路阻屢犯違傲致煩乙夜之酬應臣罪至此死且難贖聖度包容只賜反汗臣旣感曲諒之恩且訟轉添之罪縮伏俟勘月前春曹除旨適下此際感切收錄義急叩謝章皇出肅有靦面目今此副學恩命又何爲而及也噫臣默數愆殃罔非自召而殿下不忍終棄積費造化必欲生成偏降有隕之渥屢霑無似之身燃於死灰內於枵骨臣雖至愚猶具秉彝固宜淬勵精神殫竭心誠少答罔極之殊私館錄大政也聞見未周取舍乖當厚招物議至妨賢路臣之罪一也禦牧重寄也事多昏聵政欠察飭邊情有忽民生受困臣之罪二也至若向來之違逋自底於慢塞於是乎臣之罪難數矣他職猶然況債誤之地乎伏乞亟遞臣職以安私分
정조 17년 · 강
有政吏曹判書金文淳進
정조 17년 · 목
以李冕膺爲吏曹參議鄭昌順爲京畿監司李益懋爲海美縣監
정조 17년 · 강
命吏曹判書金文淳處問啓仍命海美縣監望筒勿施
정조 17년 · 목
因海美縣監李益懋肅單敎曰未及照檢而點下見肅單更思該府旣請兼官差定後拿來則銓曹之徑先出代似是不察其委折令政院問啓捧單承旨推考○政院啓言問于吏曹判書金文淳則以爲今此海美縣監申啓文拿來草記只知其爲交代後拿來而差兼官措語初未照察至有徑先差代之擧莫非臣昏謬不察之罪問啓之下不勝惶恐云矣敎以令該府草記處置○吏曹啓言海美縣監雖是兼營將守令該府旣請差兼官拿來則經先差代臣不勝惶悚而請李益懋望筒勿施
정조 17년 · 강
命李潤彬配所更定發配
정조 17년 · 목
義禁府啓言李潤彬判付功減一等有命矣潤彬功減一等盡行追奪杖一百徒三年定配以表前所犯當爲叔贖而前因他罪定配於宣川府請以今番罪目添書還發配所敎以更定配所發配
정조 17년 · 강
命知敦寧金思穆差備局有司堂上
정조 17년 · 목
備邊司啓言有司堂上鄭民始減下卽爲出代有命矣知敦寧金思穆備堂還差使之仍察有司之任允之
정조 17년 · 강
封還領相蔡濟恭附奏書啓
정조 17년 · 목
記事官金良倜以領相附奏書啓曰臣敬奉聖批馳往水原府傳諭于領議政蔡濟恭所住處則以爲臣之昨日一疏豈不知慽我聖上而妄以爲慽聖心惶悚之小節明義理天地之大經以小節妨大經非事君之第一義故乃敢不邊他願瀝血陳疏卽者史官馳到傳宣聖批辭旨悲惻數示明切臣奉讀哽咽不能成聲嗚呼殿下之所待守臣之所秉執泛以觀之雖若差殊顧其歸則殿下之苦心血誠何嘗有異同於其間哉雖然古之大臣以道進退臣非敢竊比古人其名則大臣進言而未蒙曰可抗顏前進祗肅恩命決非義分之所敢出惟願亟降威罰以勵臣分敎以差殊與異同云云看來不覺背汗而心寒必是老安中未及點檢此啓外封踏啓封還
정조 17년 · 강
召見吏曹三堂下直守令及副校理兪漢寓于誠正閣吏曹判書徐有防參判李在學參議李冕膺鍾城府使李義駿
정조 17년 · 목
予謂義駿曰尙記宮僚時事乎義駿曰頂踵毛髮皆是聖恩臣非木石豈不知感乎予曰該洽之工近復何如義駿曰神精銷亡舊學都忘矣予曰鍾城雖遠水土淸涼須下去好過也左承旨申光履曰日昨四承宣斥逐之命萬萬過中還收伏望予曰言則好矣當留意而雖日事煩聒徒勞無益言者亦當不罪只付物來順應而已光履曰近日疏通之敎亶出於導迎和氣之聖德孰不欽仰而隄防則徒此蕩然豈不可悶乎予曰導逆和氣比予苦心猶屬第二件事爾予謂有防等曰疏通事銓堂皆悉心對揚誠可幸也蔭官枳廢者今皆錄啓若能盡數檢擬至於了當則雖翌日卽呈辭單可也有防曰日昨前望點下者莫非劇逆至親皆是舅甥娚妹隄防徒此蕩然臣等秖緣嚴畏不敢一言而今此疏通中干連甚重者則臣等義不敢檢擬雖其無累者若不量人器而混同收錄則亦非對揚之意疏通中亦當有激揚之道矣予曰此則然矣予乃一一歷擧曰李琇誰也冕膺曰瑮賊之六寸也予曰瑮之爲逆如許璽許瑛極其誕妄其六寸親有何釁累冕膺曰不然矣瑮賊則關係甚重矣予曰沈瑨何故枳廢也有防曰似是尙喆之姻親予曰過矣渠若聞此言則必當稱冤瑨之爲人頗瞭然予則知其可堪任矣予曰尹應烈亦有累乎有防曰旣有其兄承烈事則難於擧論矣予曰宋益休誰也有防曰洛休之弟亦不可論矣予曰如趙長鎭者當在無故秩矣至於趙來鎭則尤不可枳其時事有關於禧賊到今奬用之不暇第以春相入城時有所辭說至今廢錮豈非過乎此則調用可也予曰黃櫽誰也有防曰瑮之切姻也此亦有難檢擬矣至於韓泰裕李義敎洪秉德宋繼相金鼎鎭朴應煥徐有悌任希默諸人臣等方欲次弟收錄矣予曰區別有故無故秩次次收用而若使此中人有入於無故秩雖終身未霑一秩在渠等豈不光鮮乎有防等曰聖敎誠至當矣予曰李東實誰也有防曰東馨之弟矣予曰東馨旣收錄則其弟亦當無枳矣有防等曰東馨之啓尙在則添書點下恐涉過中況論其弟乎予曰啓辭尙存乎在學曰時偉啓中插入措語至今連啓矣予曰此則易矣若使李壽咸停啓則何難之有壽咸事萬萬駭然渠敢爻周臺諫啓辭又自擅出禁局乎有防等曰臣等亦不勝駭怪矣予披示參下秩曰趙學敏誰也有防曰德常之子也亦難檢擬矣至徐澈修予曰此本事未出場矣至閔致和予曰爲人怪駭亦不可擧論矣予命明浩曰可疏者書付院辟今日擧一人明日擧一人盡爲收殺然後銓官始許呈辭可也
정조 17년 · 강
外補兪漢寓比安縣監
정조 17년 · 목
敎曰副校理兪漢寓今旣登筵便已出仕而肅單之終始逡巡年少新進處義亦或似然先試小縣俾習吏事以爲來頭進身之節拍不害爲念奮家之誼比安縣監除授當日辭朝時任縣監遞付京職
정조 17년 · 강
飭銓曹收用蔭官廢枳之人仍命滿瓜守令及京職六品今日政差出文武窠皆以蔭官差擬
정조 17년 · 목
敎曰政官牌招開政凡事不始則已旣始之寧武放過以致不承權輿之歎乎攵武靑紅籤幾皆擬望而除官至於蔭官則不識其枳者爲幾何日前始令該房抄錄啓聞矣觀其書入比之所料猶不至太夥然若欲次次收錄可以告完於一二朔莫云時仕之反被坐停此等之事若不登時句當決知無就緖之效以此申明嚴飭銓曹俗稱都政爲銓官之苽限而今之銓堂若以蔭官收用爲累則鞶禠之懇亦豈必一向斳持乎竝以此意知悉又敎曰滿苽守令及京職六品今日政差出眞寶縣監九考九上之代京職滿苽區處之類先付司果待書入人盡爲收用後次次調用今日政先爲差代無論文武窠皆以蔭官書入之類差擬事分付銓曹
정조 17년 · 강
禁推掌令吳翰源旋命分揀
정조 17년 · 목
翰源違召也因金吾囚單敎以分揀
정조 17년 · 강
命明月萬戶洪時溥外補勿施以不敍更捧傳旨前萬戶仍任
정조 17년 · 목
敎曰今聞吏判言明月萬戶洪時溥老母年近八十病亦沈篤云昨日處分雖出激勵之意旣聞之其在孝理之政不可勤令涉海以不敍更捧傳旨前萬戶仍任事分付
정조 17년 · 목
以李敬五爲大司諫宋煥箕爲執義李羽逵爲掌令金遇國爲持平魚用謙爲副校理高宅謙爲修撰宋繼相爲章陵令李義和爲惠陵令任希默爲獻陵令金成鎭爲禁府都事金箕衡爲引儀洪秉德爲禮賓主簿李趾光爲臨陂縣令徐有器爲務安縣監朴應煥爲眞寶縣監趙重鎭爲抱川縣監李顯紀爲輸城察訪權聖應爲金泉察訪金謙柱爲戶曹佐郞成光默爲軍資判官尹欽烈爲漆原縣監繼相義和希默成鎭箕衡秉德趾光有器應煥重鎭顯紀聖應欽烈竝疏通也謙柱光默落仕最久也
정조 17년 · 강
承旨林濟遠上疏賜批
정조 17년 · 목
疏略曰臣自十餘日前一塊頑痰緊着臍肚將有成腫之漸職在禮房節享當前顧以醜陋之症勉趨齋虔之地者尤有所未安伏乞速賜遞免焉臣於近日事竊不勝憂愛之忱向者許多中批又何爲而萬萬過中也疏通固爲美政而隄防最關大義十數年來亂逆層出親切之地釁累不輕附麗之場指目有素嚴隄峻防不得不大煞義理而亦或有輕重失序虛實相蒙之弊乃殿下必欲疏而通之者亦必以不必然而然者不可無甄別故也而其或防之也錯以私意通之也背於公議則掌一時銓選之任者誠有罪矣疏通二字遂不免褊重於大聖人方寸之中有如居簡之多一簡字至有此無前之過擧臣竊惜之名以廢枳者不問所犯之淺深所坐之緊歇一例昇之以淸官顯職除目聯翩人鬼雜糅甄錄之間不設界限疏蕩之際太沒分數大防一壞駭波四決方來之憂若涉無津夫置䖳龍於平陸之中容鬼魅於日月之下凶從逆孼擧皆生心忠臣義士無所藉手遂以此爲和氣致祥之本者臣未之或聞也臣之此言匪敢謂疏通之不可也又非必謂特除中人之皆不合於疏通也銓注之事則有司存其所以上答聖心下循物議者亦必有栽量分限疏滯導鬱之政而政眼纔播於四方詞頭繼降於一夕遂使極疲軟沒省覺之一承宣獨任其出納之責下諭不由臺廳抺啓直自政院彼固不足責而獨不貽累於聖朝之擧措耶又於日前添書之批下也預擬不測之罪以待敢言之人文蔭無所分別聽聞尤益駭惑非所望於聖明者也臣之深憂過慮推及於聖人本源之地或恐有英氣害事之歎也誠願殿下益懋中正之工深軫義理所關于以平物情而靖世道焉批以疏語往往有其然者却勝近來斷爛諸本當留意
정조 17년 · 강
遞承旨李家煥以申光履代之前望也
정조 17년 · 강
命武臣試射無分人中許根勿汰成才間除射
정조 17년 · 목
兵曹啓言各廳堂下武臣去四月朔試射時都總經歷鄭潤玉李宗爀都事吳顯忠宣傳官洪章煥訓鍊主簿金宗喆武兼白翼鎭鄭德臣部將李宗蕃等俱未滿四中依定式各決棍十度訓鍊主簿南志彧或李兩龍武兼李彥炲柳葉箭二中騎蒭一中雖未滿四中騎蒭倍劃勿爲決棍訓鍊僉正柳光命金志和主簿許根部將趙思貞等無分請依例汰去敎以許根卄年錮身何暇習射乎勿汰成才間除射
정조 17년 · 강
判下李惡奉等殺獄回啓于刑曹
정조 17년 · 목
該曹啓言茂長殺獄罪人李惡奉獄事則見其妻之與人奸淫本夫之乘㥽毒打勢所必至被本未之登時捕捉則其妻之脫身逃避不是異事惡奉以打殺自脤柳女以被捉直告則此獄明是奸所捕捉其時推官之報道臣皆以不得竝殺男女謂有隱情以至成獄而道臣所引律文中只殺奸夫者奸婦依律斷罪云者誠有意見多年牢狴一味訉推恐有違於審克之義請上裁又啓言扶安殺獄罪人朴召史獄則金秀秋之致死若在崔斗一之手則朴召史之爲夫復讎情事固然而以再三檢實因見之六處笞痕決非致命之端以諸招言之七日不汗明是時氣則斗一之被殺可謂冤矣深夜空圄獨自昏睡枷杻在身傍近無人一刀刺殺其勢至易渠以流寓孤蹤當夜橫死亦足矜憐而朴女之潛自磨刀冒夜踰嶺剌人於牢囚之中大呼於衆聽之地云者古女俠之所難辦而年纔二十之鄕曲女人果能辦此金貴男則隨往朴女開門擧障首尾肯䋜無非貴男之所參涉則加功之罪卽渠當律而檢官報道臣之題視若尋常詞連更不盤覈金得采則其招內深夜睡熟之中忽聞斗一大呼之聲開戶視之則有一女人執刀子立於廳上結縛之際刀尙在手云女性柔弱執刀刺人雖出復讎之苦心旣刺之後猶復堅執被縛不捨必欲示人以手刺之跡者或有隱情而然乎初不硬定元犯大有垂於獄體更令道臣詳査啓聞後稟處而初覆檢官則殺獄檢驗何等重大而實因或懸以杖毒或懸以杖後病死以致獄情之疑晦請竝令該府處之該道臣亦難免疏忽之失請推考又啓言羅州牧殺獄罪人李鳳運獄事則致命旣在於三日之內傷痕備載於兩檢之狀雖以看證諸招見之額鼻之痕謂以拳打腰脅之傷謂以杖打則者斤太之被打致死的然無疑而特以兄弟之五相自當伊時檢官之報到今道臣之啓或比於融褒之爭死或謂以倫常之不泯至以事到難決寧屬罪疑有所論啓而此則有不然者起鬧而赴鬪者鳳運也據胷而先打者鳳運也面任之所告屍親之發告者皆鳳運也律文中造謀主事者爲首受嗾執杖者爲從云者正謂此獄準備語也若以兄弟爭死傳之生議則後弊難言情雖可尙法不可屈請李鳳運依前訊推期於得情又啓言扶安縣殺獄罪人朴杓東獄事則兩檢之實因皆曰被打各人之證招亦云鬪打則德孫之受打明白無疑以杓東之一次推擠及復東之額上疤痕等招觀之杓東之犯手的然可知依法償命無容更議而其間亦不無多少疑端行檢旣在於三朔後則諸般傷痕不過從已腐傷皮髮上摸索出來且數處傷痕只論色之紫黯而不及硬軟與否者尤無以憑信此一可疑也以各人等所供觀之朴光一之半月掛西張希準之伊日月夕等語似是初旬以前之時也德章問醫旣在於十六藥債記日亦書以十六日則德孫之伊日赴場云者二可疑也金醫所命之藥治其熱極趙遂所試之方不過和解而金東仁招內四月望間宋女來問家長時疾云者似是實際語當初病狀之不在打傷可推以知此三可疑也道臣論啓中全家癘氣偏受傳染德孫致命安保其不由此云者亦不無意見大抵宋召史高德章卽悖義斁倫殺不足惜之類耳以妻則讎不共載以弟則義不反兵而今爲八十金所賣以致數三朔不告檢驗由是而疑晦獄情由是而疑亂到此合付惟輕而殺獄體重請上裁敎曰茂長李惡奉則目捉奸證於奸所枕打犯者至於致命豈可以奸婦之逃避不卽傳生況逃者旣斃云乎迄今滯獄至請稟處殊非年前定式之意道臣推考惡奉卽放扶安朴召史則渠夫李秋之死無論死於笞死於病斗一可謂李秋之牛角因笞添病斗一之故也病中被笞斗一之故也若無斗一渠夫不死爲朴召史者偏性所在痛夫非命爲此唐突復雪之擧此而償命未知爲當妻之於夫子女之於父母等是三綱其子見其父被敺其子敺其人致死者減律卽亦法文中明據也況朴召史之夫不特傷重又況分明致死者乎道臣之捨却的當之比例而不能登時卽決着作疑心之案煩請有司之稟讞者殊非按法之體當該道臣徒重推考初覆檢官等實因懸錄之相左近皆闊猍意蓋有在更考原案別無應覈不覈之端而古阜倅結語事情尤甚明白拿處安徐朴召史參酌決放事分付羅州李鳳運則兄弟之爭死可見秉彝之不泯一獄兩犯多從疑輕況推官曰可恕道伯曰難決今雖依卿言更令行査惟其正犯之難別於伯仲必當依舊是豈曰殺曰宥之義乎於是乎三尺與五倫自有參互輕重之端鳳運減死定配扶安朴杓東則傷痕雖然因病爲疑道啓曹讞僉議詢同於此豈有別見與道臣問備事依回啓施行又啓言南平殺獄罪人羅萬八獄事則宣小得之拔劍不過爲一時激怒羅萬八之揮踢非出於十分殺心而以親則娣夫也以年則長兄也呼以爾汝旣甚垂悖加之拳踢尤極兇獰宣小得之翌曉殞命被打無疑非但殺越之正犯亦係風化之罪人按法償命斷不可已請萬八依前訊推期於得情又啓言古阜殺獄罪人私奴元昌獄事則見其妻之被捽則憤頭敺踢必致猛毒禁奴屬之相鬪則鍤柄揮打實出解紛而致命之遲速律文相符傷痕之輕重彼此各異元昌之爲正犯無容更議而佑發之於元昌無異上典則金事推諉尤係風化請罪人元昌依前訊推期於得情又啓言泰仁殺獄罪人金者斤老味獄事則火燒已是惡心而推擠終致爛死自有檢驗以來未有若此獄之殘酷四人同往同燒而此囚之推擠一辭同然諸隣無愛無憎此獄之元犯衆招無異德貴之爛死專由於者斤老味則其所償命無容更議請另加訊推期於輸疑又啓言茂州殺獄罪人張右昌獄事則若使右昌捕殺於奸所則揆以法文未必成獄而追蹤跟尋差異於登時捕捉信乎亂打終至於當日致斃而惟彼裵召史本以良家之女嫁得衣冠之人自靖而自守人情之固然忽被勒奸何等羞耻而不顧門戶之玷污鄕隣之唾笑而指無謂有自取累名者決無是理右昌則聞此傳說奮力追出逢着行奸之人曳到行奸之地渠亦血性漢子安得不毒奉猛踢以洩其憤也哉先奉雖不被殺自在當死之科則右昌之一向訊推有欠審克之道請上裁敎曰南平羅萬八古阜私奴元昌泰仁金者斤老味等則依回啓施行茂朱張右昌則聞被奸之說洩勒奸之忿血性所在常情固然渠妻自證厥漢無辭何異於奸所捕捉且況受敎昭載金石右昌令道臣參考似此罪同之囚酌處之例勘放後狀聞事分付
정조 17년 · 강
召見大臣備堂及畿伯鄭昌順于熙政堂